Haju johtuu planeetan yllä olevista pilvistä, joiden haistelu saisi ihmiset nyrpistämään neniään.

Uranus näyttää hienolta, mutta haisee pahalta. MOSTPHOTOS

Tuoreen tutkimuksen mukaan Uranus-planeetta haisee mädille kananmunille - tai kuten esimerkiksi verkkolehti Mashable asian ilmaisee, pieruille.

Hajun lähde ovat planeetan pilvet, jotka koostuvat rikkivedystä. Tutkijat ovat jo aiemmin epäilleet planeetan ilmakehän koostuvan ammoniakista ja rikkivedystä. Nyt rikkivedylle on saatu vahvistus, kun planeettaa tutkittiin Havaijilta käsin kahdeksanmetrisellä teleskoopilla, jolla nähtiin auringonvalon taittuminen Uranuksen pilvissä.

- Olisi valitettavaa, jos ihminen ikinä laskeutuisi Uranuksen pinnalle. He kohtaisivat erittäin epämiellyttäviä ja tuoksurikkaita olosuhteita, tutkimusta johtanut Oxfordin yliopiston tutkija Patrick Irwin kertoo Space-verkkosivun lausunnossaan.

Tavallaan haju ei ole yllätys, sillä planeetan nimestä on heitetty vitsejä vähintään vuosikymmenten ajan. Vitsit aukeavat, kun planeetan nimen lausuu englantilaisittain.

Ei pelkää huumoria

Uranuksen tuoksuminen ihmisestä ajoittain purkautuville kaasuille kuulostaa toki hauskalta, mutta se kertoo omalta osaltaan myös aurinkokunnan historiasta ja syntymästä.

Uranus lasketaan kaasuplaneetaksi yhdessä Jupiterin, Saturnuksen ja Neptunuksen ohella. Uranuksen ja Neptunuksen koostumuksesta osa voi tosin olla myös kiveä.

Joka tapauksessa tutkijat eivät ole havainneet vetysulfidia Jupiterin ja Saturnuksen ilmakehissä. Sitä sen sijaan mitä todennäköisimmin löytyy Neptunuksen ilmakehästä. Tämä tarkoittaa sitä, että Uranus ja Neptunus ovat muodostuneet paljon kauempana auringosta kuin Jupiter ja Saturnus.

Käytännössä siis se, että Uranus haisee ruoansulatuskaasuille, antaa meille lisätietoa aurinkokuntamme alkutaipaleesta.